Codul de Procedură Fiscală prevede mai multe tipuri de controale și inspecții fiscale după cum urmează: Inspecția fiscală generală, care presupune verificarea modului de îndeplinire a tuturor obligațiilor fiscale și contabile ce revin unui contribuabil pentru o perioadă determinată de timp; Inspecția fiscală parțială, în cadrul căreia se verifică îndeplinirea uneia sau mai multor obligații fiscale și contabile ce revin unui contribuabil pentru o perioadă determinată de timp. Verificarea situației fiscale personale este destinată persoanelor fizice cu privire la impozitul pe venit. În acest caz organul fiscal este obligat să înștiințeze în scris persoana fizică supusă verificării cu privire la acțiunea care urmează să se desfășoare. În plus, contribuabilului i se va cere ca în termen de cel mult 60 de zile să predea organului fiscal documente justificative sau orice alte clarificări cu privire la situația sa fiscală. Controlul inopinat, după cum îi spune și numele, se face fără preaviz și presupune verificarea documentelor și operațiunilor impozabile ale uni contribuabil în comparație cu starea de fapt a situației fiscale. Controlul inopinat durează cel mult 30 de zile. Controlul antifraudă sau controlul operativ inopinat se efectuează numai de către inspectorii antifraudă și presupune un control tematic care urmărește constatarea, analizarea si evaluarea unui risc fiscal specific uneia sau mai multor activități economice determinate. Asemena controlului inopinat, și controlul antifraudă se face fără preaviz. Verificarea documentară are ca scop stabilirea corectă a situației fiscale a contribuabilului. Atunci când sunt găsite diferențe față de creanțele fiscale, veniturile sau bunurile impozbile sau informațiile legate de acestea declarate de contribuabil, organul fiscal va trimite o înștiințare și va cere contribuabilului documente justificative în vederea clarificării situației. În cazul în care documentele trimise nu sunt suficiente pentru clarificarea situației, se va emite o decizie de impunere. Codul de Procedură Fiscală prevede si drepturile contribuabilului pe parcursul acestor inspecții/controale: Dreptul de a fi informat- contribuabilul are dreptul de a fi informat în legătură cu aspectele constatate în timpul inspecției fiscale, iar la încheierea acesteia să primească din partea organului de inspecție fiscală un raport cu toate constatările și consecințele lor fiscale. Contribuabilul are dreptul de a-și prezenta, în scris, punctul de vedere cu privire la acest raport în termen de 5 (pentru contribuabilii mici) sau 7 zile lucrătoare (pentru contribuabilii mari) de la data încheierii inspecției fiscale; Dreptul de a beneficia de asistență de specialitate sau juridică pe parcursul inspecției fiscale; Dreptul de a fi înștiințat înainte de începerea inspecției fiscale- acesta este un drept corelativ cu obligația organului fiscal de a trimite un aviz cu 30 de zile înainte (pentru marii contribuabili) sau 15 zile (pentru micii contribuabili), conform art. 122 Cod Pr. Fiscală. Dreptul de a amâna începerea inspecției fiscale- contribuabilul poate solicita, o singură dată și pentru motive întemeiate, amânarea începerii inspecției fiscale. Amânarea se aprobă sau se respinge de către organul fiscal; În cazul controlului inopinat, contribuabilul are dreptul de a-și exprima punctul de vedere față de constatările menționate în procesul verbal în termen de 5 zile lucrătoare de la comunicare. Dreptul de colaborare al persoanei fizice verificate- în cazul verificării situației fiscale personale, contribuabilul are dreptul de a da informații, de a prezenta înscrisuri sau orice alte acte necesare clarificării situației fiscale. Puteți citi aici mai multe despre inspecțiile fiscale.